SKRIFTLIG FORESPØRGSEL E-3020/02

af Alexander de Roo (Verts/ALE) til Kommissionen

(23. oktober 2002)

Om: Lempelse af gødningspolitikken i Nederlandene

På grundlag af evalueringen af gødningsloven 2002 rettede Rijksinstitut voor Volksgezondheid en Milieu (RIVM) i maj 2002 en henstilling til den daværende nederlandske regering om at skærpe normerne for udbringning af kvælstof på landbrugsarealer. Hvis Nederlandene ikke gjorde dette, ville EU-nitratdirektivet (91/676/EØF(1)) blive overtrådt i 2003. Den 31. maj besluttede den daværende afgående nederlandske regering, at den ikke ville træffe nogen afgørelse om gødningspolitikken i 2003. Den nye regering meddelte i skrivelse af 4. oktober 2002 (TRC 2002/8255) det nederlandske parlament, at den af hensyn til landbrugets og dermed landbrugernes interesser ønskede at give disse mere spillerum til at udfolde sig. Reelt vil den nederlandske regering lempe gødningsnormerne i stedet for at skærpe dem. Vi tager i den forbindelse udgangspunkt i de internationale rammer.

Det er overraskende, fordi de internationale rammer (nitratdirektivet) klart foreskriver, hvilke normer Nederlandene skal overholde. Samtidig har der siden 1998 løbet en overtrædelsesprocedure, fordi nitratdirektivet ifølge Kommissionen ikke er tilfredsstillende gennemført.

Kommissionen har indtil nu været ganske skarp og klar med hensyn til gennemførelsen af nitratdirektivet. Hvilke skridt overvejer Kommissionen at tage i anledning af ovennævnte skrivelse til Andetkammeret?

(1) EFT L 375 af 31.12.1991, s. 1.

Svar afgivet på Kommissionens vegne af Margot Wallström

(29. november 2002)

Kommissionen har hidtil ikke modtaget nogen formel meddelelse fra den nederlandske regering om nye planer, hverken om at skærpe eller lempe lovgivningen for kvælstofgødning. Kommissionen er taknemmelig for oplysningerne om henstillingerne fra det nederlandske landsinstitut for sundhed og miljø (RIVM) om strengere normer for udbringning af gødning på landbrugsarealer.

Som det ærede medlem sikkert ved, underrettede Nederlandene den 20. april 2000 Kommissionen om, at de påtænkte at anvende en undtagelse i bilag III, punkt 2, litra b), i nitratdirektivet(1), fra den obligatoriske grænse på 170 kg/ha/år for anvendelse af kvælstof fra husdyrgødning. Den nederlandske anmodning om undtagelse indebærer muligheden for at anvende op til 250 kg/ha/år kvælstof fra husdyrgødning på alle typer græsjord (både permanent og midlertidig). Som begrundelse for undtagelsen forelagde Nederlandene en række tekniske undersøgelser, også fra det i det foregående omtalte RIVM. Disse undersøgelser blev gennemgået af en ad hoc ekspertgrupper, som Kommissionen havde oprettet, og dennes konklusioner og henstillinger blev forelagt i august 2001. Kommissionen har drøftet disse konklusioner og henstillinger med de nederlandske myndigheder i mere end et år.

Drøftelserne har uheldigvis ikke ført til en situation, hvor det nederlandske standpunkt kan godkendes. Kommissionen har ganske vist endnu ikke taget formel stilling til den førnævnte undtagelsesanmeldelse, men den står stadig fast på behovet for fuldstændig gennemførelse af nitratdirektivet, både i kraft af den overtrædelsesprocedure, det ærede medlem nævner, og i drøftelserne om undtagelsen.

(1) Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget.